[{"text_idx": "#000004", "text": "Yn Ystyried Buddsoddi?Chwilio am Fuddsoddiad?"}, {"text_idx": "#000007", "text": "Pan ddaeth Richard John yn Arweinydd newydd etholedig Cyngor Sir Fynwy ym mis Mai eleni, daeth yn geidwad allweddol i Sir y mae llawer yn ei hystyried yn un o\u2019r rhai harddaf yng Nghymru (a\u2019r DU) \u2013 ardal sy\u2019n cynnwys y Mynyddoedd Duon, Dyffryn Gwy a llawer o henebion hanesyddol o fewn ei ffiniau. Mae hefyd yn gartref i tua 95,000 o bobl sy\u2019n byw ar draws sir wledig yn ei hanfod, sy\u2019n cynnwys trefi fel y Fenni, Cil-y-coed, Cas-gwent, Trefynwy, a Brynbuga. Buom yn siarad a\u0302 Richard am y sbardunau allweddol sy\u2019n ei ysgogi \u2013 a\u2019i obeithion a\u2019i uchelgeisiau yn y dyfodol ar gyfer sir unigryw a rhanbarth sy\u2019n esblygu\u2019n gyflym ..."}, {"text_idx": "#000009", "text": "\u201cRwyf wastad wedi ymddiddori mewn bywyd cymunedol \u2013 ac wastad wedi credu bod y teimlad o gymuned ac ymdeimlad o berthyn yn hanfodol i ni fel bodau dynol. Fel Cynghorydd Ward ceisiais helpu pobl i ymfalchi\u0308o cymaint ag y gallent yn y lle y maent yn byw ynddo \u2013 gan fwynhau\u2019r cyfeillgarwch a\u2019r teimlad cadarnhaol o gymryd rhan mewn casglu sbwriel yn rheolaidd a gweddnewid cyfleusterau lleol gan gynnwys llochesi bysiau. Rwyf hyd yn oed wedi cael fy hun yn reddfol yn sychu\u2019r mwd o arwyddion ffyrdd ar lonydd gwledig anghysbell \u2013 oherwydd yn y pen draw rwy\u2019n credu mai\u2019r ymdeimlad hwnnw o ddinasyddiaeth, o deimlo\u2019n rhan o rywbeth arbennig sy\u2019n gwneud i ni fod eisiau meithrin a gwella popeth a allwn. Rydym wedi gweld rhai enghreifftiau rhagorol o hynny yn ystod y pandemig, wrth gwrs \u2013 i rai pobl, efallai eu bod hyd yn oed wedi teimlo\u2019n rhan o\u2019u cymuned am y tro cyntaf erioed yn ystod argyfwng y 15 mis diwethaf \u2013 ac rwyf am adeiladu ar y \u2018cyfalaf cymunedol\u2019 hwnnw ar draws y sir."}, {"text_idx": "#000010", "text": "\u201cRwyf eisiau adeiladu ar y \u2018cyfalaf cymunedol\u2019 hwnnw ar draws y sir\u201d"}, {"text_idx": "#000011", "text": "\u201cYn ystod y flwyddyn ddiwethaf rydym wedi gwneud popeth i gefnogi pawb mewn unrhyw ffordd y gallwn. Y funud y cyhoeddodd Llywodraeth Cymru gymorth ariannol i fusnesau, gwnaethom dalu iddynt ar draws ein Sir, hyd yn oed cyn i ni dderbyn cyllid y llywodraeth \u2013 ac rydym wedi gwneud adfer busnes, yn enwedig yn y sectorau sydd wedi dioddef waethaf fel lletygarwch, yn flaenoriaeth fawr. Ond mae hyn yn ymwneud a\u0302 lles unigolion yn ogystal a\u0302 busnesau. Mae iechyd corfforol a meddyliol pawb yn rhan hanfodol o\u2019n hadferiad fel sir \u2013 gan helpu pawb i deimlo\u2019n ddiogel ac yn \u2018iawn\u2019."}, {"text_idx": "#000012", "text": "\u201cFelly un o\u2019n prif nodau yw gwella ein cyfleusterau hamdden i helpu pobl, yn enwedig y rhai sy\u2019n dioddef anghydraddoldebau o ran iechyd ac incwm. Sut gallwn ni helpu pobl i gymryd mwy o gyfrifoldeb am eu lles? Sut gallwn ni annog pobl i fynd i stiwdio ddawns, clwb ffilm neu goffi a sgwrs yn y ganolfan hamdden leol? Rydym yn falch ein bod yn cynnal ein gwasanaethau hamdden a\u2019n hatyniadau awyr agored mewn ffordd fasnachol, oherwydd mae hynny\u2019n golygu y gellir eu cynnal, ond fel unrhyw le arall mae gennym gymunedau sy\u2019n dioddef tlodi cudd, anghydraddoldebau incwm ac amddifadedd \u2013 ac rydym yn falch o fod yn gweithio gyda chefnogaeth drawsbleidiol i unioni hyn. I ni, mae hynny\u2019n rhan enfawr o \u2018Godi\u2019r Gwastad\u2019 ac mae lledaenu ffyniant cynhwysol yn rhan allweddol o adeiladu\u2019n o\u0302l yn well \u2013 a chreu \u2018un gymuned\u2019."}, {"text_idx": "#000013", "text": "\u201cMae yna gryfder o ran cael safbwyntiau amrywiol, yma yn Sir Fynwy ac ar draws Prifddinas-Ranbarth Caerdydd\u201d"}, {"text_idx": "#000014", "text": "\u201cRwy\u2019n ffodus iawn o fod yn adeiladu ar waith Peter Fox, yr AoS newydd etholedig ar gyfer Trefynwy, a arweiniodd cyngor Sir Fynwy mor drawiadol am 13 mlynedd hyd at ei ethol i\u2019r Senedd fis diwethaf. Mae Peter wedi bod yn fentor gwych i mi a llawer o gydweithwyr eraill y cyngor \u2013 mae\u2019n un o\u2019r prif resymau pam mae gennym bellach Gynghorwyr yn eu 30au, 40au a 50au yn ogystal a\u0302\u2019u 60au, 70au ac 80au \u2013 a\u2019r amrywiaeth honno o gefnogaeth a gwybodaeth, o allu ceisio barn gwahanol bobl sydd a\u0302 phrofiadau bywyd gwahanol, yn bwysig iawn i mi."}, {"text_idx": "#000015", "text": "Mae cryfder Prifddinas-Ranbarth Caerdydd yn ei hamrywiaeth hefyd \u2013 mae wedi\u2019i llunio o wahanol safbwyntiau, pob un yn cael ei ddal er lles pawb. Y \u2018Lles Cyffredin\u2019 hwnnw yw\u2019r hyn rydym yn gweithio tuag ato yma yn Sir Fynwy a\u2019r hyn rydym yn gweithio drosto ar draws y Rhanbarth: ymdrechu\u2019n barhaus i adeiladu ar yr hyn rydym eisoes wedi\u2019i gyflawni ac yn ceisio gwella bywydau pob person ym mhob cymuned yn gyson."}, {"text_idx": "#000016", "text": "\u201cRwy\u2019n edrych ymlaen at weithio gyda naw arweinydd arall P-RC a dod i\u2019w hadnabod \u2013 yn bennaf oherwydd ein bod bellach yn cael y cyfle i ddod yn chwaraewr mwy ar y llwyfan cenedlaethol, gan weithio gyda Llywodraethau\u2019r DU a Chymru er budd pawb yn y rhanbarth."}, {"text_idx": "#000017", "text": "Mae gennym eisoes fuddsoddiadau trawiadol ar y gweill ac wrth i ni droi\u2019n endid mwy strategol, rwy\u2019n hyderus y byddwn yn cyflawni hyd yn oed mwy gyda\u2019n gilydd.\u201d"}]